Lautréamont

Volgiltafi bali tenuwesi ba 24-da 
Isidore Ducasse koe Montevideo ( Uruguaya ) ba 04/04/1846 viel ke Isidoros Tumtik vey francafe gadkiye koblir. Bane ine tiyir gardik koe permaxo. Ko Franca bak 1859 lapir ta vayara, ko Tarbes reila az Pau olda lize in di tir koeik. Azon ko Paris mallapir enide va « École Polytechnique » di egar. Tison 22-daf, kan Lautréamont Biptik ikayolt, va taneaf Chants de Maldoror, va volwina ezlavedaxa, dodeson sanegar ( 8-aksat 1868 ). Bak idulugal ke 1869 kotrafa karba di zo sanegar. Azon, in gu Poésies vergumvelt, va toloyi nevaki ke abdueneva dere sanegar, ke abdueneva ta enidafa vox meviele sutetena neva. Nope kotcakola bak 1870 koe Paris mulufter. Inaf grabom gan kaikgeltrevikeem di zo ilamsisker. Dum noapaf muxaks va pestakevafa gripokolesuca isu boluca batvielon awir. 

 Maldoror tel gripokolenik 
Rune Chants, Maldoror, gradilik kaatoen kan ayafa laviaca, va copaceem is polas is tisikopaf bibeeem ke redusik viwazer. Tove min awir "zwaf is gebiaf is forteyajkiraf is ton gebiaf art is vozes". Inafa cugafa gwinuca gan in locuynon askir da in wir va mejesuca ke ayikeem is gejeem is akoleem alokon apkas. Tison poiskaf lente ayafolva, gripokolewer aze kev Lorik va tizuca basrodar. 

 Maldoror tel bolatizik 
Maldoror bam vanpir kustoleca. Jontazukaf tisik, in va int artazukar ton kiiz ik kancey ik grokjaxok ik ebeltaf loror. Dum sulem ke Tamavatena, va tamava koolanir ise va tawavaxo inafu jaxadasa tizuca tolgenir. Tacuke ko nyabuca ik yon pulvipiks kalaotcewer. Yatkafa oviskuca va yon blayak isu food koakolar ise kotnoelaf rotapstan gradilik batlize tir ta va eaftaf dakteks ke taneaf dank yunker, va : "Jin, askí enide va lingera va sutkaceem ke udutuca norluca zanudar".

|style="vertical-align: top;"|

|}

Lautréamont (Isidore Ducasse)
Lautréamont (Isidore Ducasse)
Lautréamont (Isidore Ducasse)
Lautréamont (Isidore Ducasse)
Lautréamont (Isidore Ducasse)